钦定古今图书集成/理学汇编/文学典/第083卷 > 喻偘
## 钦定古今图书集成/理学汇编/文学典/第083卷 > 喻偘

按《浙江通志》：“偘字伯经，义乌人。登庆元己未进士第，
历隆兴府观察推官，复为宜春丞。宜春地接赣、吉，民
善讼，偘听必以情，民退无后言。凡诉台部者，必曰：‘得
宜春丞，一听死无憾’。升朝奉郎，遂请祠归，筑室夫人
峰下，曰芦隐。所著有《芦隐类槁》五十卷，《随类录》二百
卷。”初，偘受经于陈亮，当乾道、淳熙间，诸儒皆谈性命
而辟功利，亮倔起而非之，人皆未信其说，偘独力为
倡导，使亮之门恶声不入于耳，而高明顿出世儒之
上，皆偘之功也。已而亮不为世俗所容，再下诏狱，偘
极力营脱，人尤义之。